PATVIRTINTA
Jonavos Justino Vareikio

Progimnazijos direktoriaus

2018 m. kovo 29 d.

įsakymu Nr. V-54

**DARBO TARYBOS NARIŲ RINKIMŲ TVARKOS APRAŠAS**

**I SKYRIUS**
**BENDROSIOS NUOSTATOS**

1. Jonavos Justino Vareikio progimnazijos (toliau – progimnazijos) darbo tarybos narių rinkimų tvarkos aprašas reglamentuoja progimnazijos darbo tarybos rinkimų komisijos sudarymo ir darbo tarybos rinkimų organizavimo, rinkimų į darbo tarybą rezultatų įforminimo, skelbimo tvarką ir procedūras.

2. Aprašas parengtas vadovaujantis Lietuvos Respublikos darbo kodekso nuostatomis.

**II SKYRIUS**
**DARBO TARYBOS RINKIMŲ KOMISIJA**

3. Progimnazijos direktorius įsakymu tvirtina pirmosios darbo tarybos rinkimų komisijos sudėtį, kurią sudaro 3 nariai. Vėlesnius rinkimus organizuoja ir vykdo pati darbo taryba.

4. Progimnazijos administracijos darbuotojai gali sudaryti ne daugiau kaip trečdalį darbo tarybos rinkimų komisijos narių.

5. Darbo tarybos rinkimų komisija susirenka į pirmąjį posėdį ir pradeda Darbo tarybos rinkimų organizavimą ne vėliau kaip per septynias kalendorines dienas nuo jos sudarymo dienos.

6. Pirmajame posėdyje darbo tarybos rinkimų komisija iš savo narių atviru balsavimu (jeigu balsai pasiskirsto vienodai, pirmininku tampa ilgiausią darbo stažą progimnazijoje turintis narys) išsirenka pirmininką bei sekretorių, kuris bus atsakingas už dokumentų tvarkymą bei posėdžių protokolavimą.

7. Rinkimų komisijos funkcijos:

7.1. nustato darbo tarybos rinkimų datą. Ji negali būti vėlesnė kaip du mėnesiai nuo rinkimų komisijos sudarymo dienos;

7.2. skelbia kandidatų į darbo tarybos narius registravimą ir nustato datą, iki kurios gali būti keliami kandidatai, registruoja kandidatus ir sudaro galutinį kandidatų sąrašą;

7.3. organizuoja balsavimo biuletenių rengimą ir spausdinimą. Balsavimo biuleteniuose kandidatų į darbo tarybos narius pavardės surašomos abėcėlės tvarka. Balsavimo biuletenyje turi būti nurodytas balsavimo pavyzdys ir renkamos darbo tarybos narių skaičius. Balsavimo biuletenių skaičius turi atitikti darbuotojų, turinčių balso teisę, skaičių. Kiekvienas balsavimo biuletenis turi būti pasirašytas rinkimų komisijos pirmininko;

7.4. remdamasi iš progimnazijos direktoriaus gautais duomenimis, sudaro darbuotojų, turinčių teisę dalyvauti darbo tarybos rinkimuose, sąrašą;

7.5. organizuoja ir vykdo darbo tarybos rinkimus;

7.6. suskaičiuoja rinkimų rezultatus ir paskelbia juos ne vėliau kaip per tris kalendorines dienas nuo rinkimų dienos;

7.7. atlieka kitas funkcijas, būtinas darbo tarybos rinkimams organizuoti ir vykdyti.

8. Rinkimų komisijos įgaliojimai pasibaigia darbo tarybai susirinkus į pirmąjį posėdį.

**III SKYRIUS**
**DARBO TARYBOS NARIŲ RINKIMŲ ORGANIZAVIMAS**

9. Kandidatus į darbo tarybos narius gali siūlyti rinkimų teisę turintys darbuotojai.

10. Kandidatais į darbo tarybos narius gali būti visi Jonavos Justino Vareikio progimnazijos darbuotojai, sulaukę aštuoniolikos metų, ir kurių darbo santykiai su progimnazija trunka ilgiau kaip šešis mėnesius, išskyrus komisijos narius.

11. Kandidatais į darbo tarybos narius negali būti direktorius ir pagal įstatymus, įgaliojimus ar steigimo dokumentus jam atstovaujantys asmenys.

12. Kiekvienas progimnazijos darbuotojas turi teisę pasiūlyti po vieną kandidatą raštu kreipdamasis į rinkimų komisiją ir pateikdamas rašytinį siūlomo kandidato sutikimą būti renkamam į darbo tarybą.

13. Kandidatų sąrašas sudaromas ne vėliau kaip likus keturiolika kalendorinių dienų iki darbo tarybos rinkimų dienos.

14. Jeigu pasiūlytų kandidatų skaičius yra lygus renkamos darbo tarybos narių skaičiui arba mažesnis už šį skaičių, rinkimų komisija nustato papildomą laiką, per kurį galima siūlyti papildomus kandidatus. Šiuo atveju kandidatus pakartotinai gali siūlyti ir tie darbuotojai, kurie jau yra pasiūlę savo kandidatus.

15. Jeigu per papildomą laiką nepasiūloma pakankamai kandidatų į darbo tarybos narius, rinkimų komisija surašo ir viešai paskelbia protokolą, kad darbo tarybos rinkimai laikomi neįvykusiais. Tokiu atveju nauji darbo tarybos rinkimai rengiami pakartotinai ne anksčiau kaip po šešių mėnesių nuo rinkimų komisijos sprendimo darbo tarybos rinkimus laikyti neįvykusiais priėmimo.

**IV SKYRIUS**
**DARBO TARYBOS NARIŲ RINKIMŲ PROCESAS**

16. Darbo taryba renkama remiantis visuotine ir lygia rinkimų teise slaptu balsavimu tiesioginiuose rinkimuose trejų metų kadencijai, kuri pradedama skaičiuoti nuo darbo tarybos įgaliojimų pradžios.

17. Darbo tarybos rinkimuose gali dalyvauti ir balso teisę turi visi bent trijų nepertraukiamų mėnesių darbo santykius su progimnaziją turintys progimnazijos darbuotojai. Vienas darbuotojas gali siūlyti vieną kandidatą.

18. Progimnazijos direktorius rinkimuose negali dalyvauti, neturi balso teisės.

19. Darbo tarybos rinkimai vyksta darbo metu.

20. Darbo tarybos rinkimų materialinį techninį aprūpinimą suteikia progimnazijos direktorius.

21. Progimnazijos direktorius sudaro sąlygas visiems progimnazijos darbuotojams dalyvauti rinkimuose ir už šį laiką jiems yra mokamas jų vidutinis darbo užmokestis.

22. Progimnazijos direktorius užtikrina tinkamas sąlygas dalyvauti darbo tarybos rinkimuose tiems darbuotojams, kurie dirba ne darbovietėje.

23. Kiekvienam rinkimuose dalyvaujančiam darbuotojui pasirašytinai išduodamas balsavimo biuletenis. Rinkimuose dalyvaujantys darbuotojai turi po 3 balsus, t.y. tiek, koks yra renkamos darbo tarybos narių skaičius. Už kiekvieną balsavimo biuletenyje nurodytą kandidatą galima atiduoti tik po vieną balsą, pažymint tai balsavimo biuletenyje.

24. Pasibaigus rinkimų komisijos nustatytam rinkimų laikui, rinkimų komisija suskaičiuoja balsus ir surašo darbo tarybos rinkimų protokolą.

25. Darbo tarybos rinkimų protokole turi būti nurodyta:

25.1. darbo tarybos rinkimų vieta ir laikas;

25.2. darbo tarybos rinkimų komisijos sudėtis;

25.3. kandidatų į darbo tarybos narius sąrašas ir renkamos darbo tarybos narių skaičius;

25.4. darbuotojų, turinčių teisę dalyvauti darbo tarybos rinkimuose, skaičius;

25.5. darbo tarybos rinkimuose dalyvavusių darbuotojų skaičius, išduotų ir nepanaudotų balsavimo biuletenių skaičius;

25.6. atskirai galiojančių ir negaliojančių (biuleteniai, kuriuose pažymėta daugiau kandidatų, negu nustatytas renkamos darbo tarybos narių skaičius, arba kuriuose neįmanoma nustatyti rinkėjo valios) balsavimo biuletenių skaičius;

25.7. kiekvieno kandidato surinktų balsų skaičius (pateikiamas visas kandidatų sąrašas, išdėstytas pagal rinkimuose gautą balsų skaičių mažėjančia tvarka);

25.8. kandidatų, išrinktų į darbo tarybą, sąrašas;

25.9. kandidatų, rinkimuose gavusių bent vieną balsą, bet neišrinktų į darbo tarybą, sąrašas (pagal jų surinktų balsų skaičių mažėjančia tvarka), pagal kurį sudaromas atsarginių darbo tarybos narių sąrašas.

26. Rinkimų protokolą pasirašo rinkimų komisijos nariai.

**V SKYRIUS**
**RINKIMŲ REZULTATAI**

27. Ne vėliau kaip per tris kalendorines dienas nuo rinkimų rezultatų nustatymo dienos darbo tarybos rinkimų komisija darbo tarybos rinkimų rezultatus paskelbia viešai, o protokolo kopiją įteikia progimnazijos direktoriui.

28. Darbo tarybos rinkimai laikomi įvykusiais, jeigu juose dalyvavo daugiau kaip pusė rinkimų teisę turinčių progimnazijos darbuotojų.

29. Jeigu dėl nepakankamo darbuotojų dalyvavimo darbo tarybos rinkimuose šie rinkimai paskelbiami neįvykusiais, per artimiausias septynias kalendorines dienas yra rengiami pakartotiniai rinkimai. Jie laikomi įvykusiais, jeigu juose dalyvavo vienas ketvirtadalis balsavimo teisę turinčių progimnazijos darbuotojų.

30. Išrinktais darbo tarybos nariais laikomi tie kandidatai, kurie surinko daugiausia balsų.

31. Jeigu keli kandidatai surinko vienodą skaičių balsų, išrinktu laikomas tas kandidatas, kurio darbo stažas progimnazijoje yra didesnis.

32. Asmenys, esantys atsarginių darbo tarybos narių sąraše, kuris yra sudaromas šios tvarkos 25.9 punkte numatyta tvarka, eilės tvarka gali tapti darbo tarybos nariais tuo atveju, kai atsiranda laisva darbo tarybos nario vieta.

33. Darbuotojas (darbuotojai), progimnazijos direktorius per penkias kalendorines dienas nuo rinkimų rezultatų paskelbimo dienos turi teisę raštu kreiptis į darbo tarybos rinkimų komisiją prašydami ištaisyti, jų manymu, per rinkimus padarytus Darbo kodekso (toliau – DK) pažeidimus. Rinkimų komisija šį prašymą turi išnagrinėti ir viešai paskelbti sprendimą per tris kalendorines dienas. Rinkimų komisijos sprendimas gali būti skundžiamas teismui per penkias kalendorines dienas nuo jo viešo paskelbimo. Teismas gali priimti sprendimą uždrausti sušaukti išrinktą darbo tarybą, iki išnagrinės pateiktą skundą. Teismas, nustatęs, kad buvo šiurkščiai pažeistos DK nuostatos ar suklastoti rinkimų dokumentai ir tai turėjo įtakos nustatant esminius rinkimų rezultatus, darbo tarybos rinkimų rezultatus panaikina.

**VI SKYRIUS**
**NAUJI IR PAKARTOTINIAI RINKIMAI**

34. Naujos darbo tarybos rinkimus privalo inicijuoti darbo taryba, pasiūlydama progimnazijos direktoriui sudaryti rinkimų komisiją DK nustatyta tvarka.

35. Naujos darbo tarybos rinkimo procedūra pradedama likus ne mažiau kaip 3 (trims) mėnesiams iki darbo tarybos kadencijos pabaigos arba per mėnesį nuo:

35.1. kai darbo taryboje lieka mažiau kaip trys jos nariai ir atsarginių darbo tarybos narių sąraše nėra nė vieno kandidato, turinčio teisę tapti darbo tarybos nariu;

35.2. darbo tarybos sprendimu, priimtu daugiau kaip dviem trečdaliais darbo tarybos narių balsų;

36. Jeigu darbo tarybos rinkimai laikomi neįvykusiais dėl to, kad nepasiūloma pakankamai kandidatų, tokiu atveju nauji darbo tarybos rinkimai rengiami pagal DK nustatytą tvarką ne anksčiau kaip po šešių mėnesių nuo rinkimų komisijos sprendimo darbo tarybos rinkimus laikyti neįvykusiais priėmimo.

37. Teismui nustačius, kad buvo šiurkščiai pažeistos DK nuostatos ar suklastoti rinkimų dokumentai ir tai turėjo įtakos nustatant esminius rinkimų rezultatus, ir panaikinus darbo tarybos rinkimų rezultatus, šaukiami pakartotiniai rinkimai. Pakartotiniai rinkimai, laikantis DK nustatytos tvarkos ir sąlygų, turi būti surengti ne vėliau kaip po vieno mėnesio nuo teismo sprendimo įsiteisėjimo dienos.

38. Jeigu vidutinis progimnazijos darbuotojų skaičius, apskaičiuotas DK nustatyta tvarka, padidėja dvidešimt procentų ar daugiau ir dėl to padidėja DK nustatytas darbo tarybos narių skaičius, darbo tarybos pirmininkas DK nustatyta tvarka inicijuoja naujo nario ar narių su įgaliojimais iki veikiančios darbo tarybos kadencijos pabaigos rinkimus. Naujo nario ar narių rinkimus vykdo darbo tarybos rinkimų komisija.

**VII SKYRIUS**
**NARYSTĖ DARBO TARYBOJE**

39. Į darbo tarybą išrinktas darbuotojas darbo tarybos nariu laikomas nuo darbo tarybos rinkimų balsavimo rezultatų paskelbimo. Darbuotojas, esantis atsarginių darbo tarybos narių sąraše, darbo tarybos nariu vietoj narystę darbo taryboje pabaigusio darbuotojo tampa nuo darbo tarybos sprendimo, kuriuo patvirtinami jo, kaip naujo darbo tarybos nario, įgaliojimai, priėmimo.

40. Narystė darbo taryboje pasibaigia:

40.1. atsistatydinus iš darbo tarybos, įteikiant prašymą darbo tarybos pirmininkui;

40.2. nutrūkus darbo santykiams;

40.3. mirus darbo tarybos nariui;

40.4. įsiteisėjus teismo sprendimui, kuriuo darbo tarybos nario išrinkimas į darbo tarybą pripažintas neteisėtu;

40.5. pasibaigus darbo tarybos kadencijai;

40.6. atstatydinus iš darbo tarybos, kai to raštu pareikalauja ne mažiau kaip trečdalis darbdavio ar darbovietės darbuotojų, turinčių rinkimų teisę. Darbo taryba, gavusi tokį darbuotojų rašytinį reikalavimą, ne vėliau kaip per tris savaites turi surengti slaptą darbuotojų balsavimą, kuris yra teisėtas, jeigu jame dalyvauja daugiau kaip pusė rinkimų teisę turinčių darbdavio ar darbovietės darbuotojų. Darbo tarybos narys atstatydinamas, jeigu už tai balsavo daugiau kaip du trečdaliai balsuojant dalyvavusių darbuotojų.

**VIII SKYRIUS**
**BAIGIAMOSIOS NUOSTATOS**

41. Visi dokumentai, susiję su Rinkimų komisijos sudarymu, rinkimų organizavimu ir vykdymu, taip pat balsavimo biuleteniai yra perduodami darbo tarybai pirmajame jos posėdyje. Darbo taryba užtikrina jų saugojimą iki naujos darbo tarybos sudarymo.

42. Darbo tarybos veiklos organizavimo klausimus reglamentuoja darbo tarybos veiklos reglamentas, kurį savo kadencijos laikotarpiui tvirtina darbo taryba visų darbo tarybos narių balsų dauguma.

43. Ne vėliau kaip per vieną mėnesį nuo darbo tarybos įgaliojimų pradžios darbo tarybos pirmininkas raštu informuoja Valstybinės darbo inspekcijos teritorinį skyrių apie darbo tarybos sudarymą.

44. Nesutarimai tarp darbo tarybos ir progimnazijos direktoriaus, kurių nepavyko išspręsti derybomis, sprendžiami įstatymų nustatyta tvarka.

45. Šis Aprašas tvirtinamas progimnazijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_